Document ID: 32013D0769

KOMISIJAS ĪSTENOŠANAS LĒMUMS
(2013. gada 11. decembris),
ar ko noraida Ungārijas pieprasījumu ieviest ātrās reaģēšanas mehānisma īpašo pasākumu, atkāpjoties no Direktīvas 2006/112/EK par kopējo pievienotās vērtības nodokļa sistēmu 193. panta
(izziņots ar dokumenta numuru C(2013) 9007)
(Autentisks ir tikai teksts ungāru valodā)
(2013/769/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu (1) un jo īpaši tās 199.b pantu,
tā kā:
(1)
Ar paziņojumu, kas Komisijā reģistrēts 2013. gada 27. novembrī, Ungārija pieprasīja atļauju ieviest ātrās reaģēšanas mehānisma īpašo pasākumu, atkāpjoties no Direktīvas 2006/112/EK 193. panta.
(2)
Saskaņā ar minēto paziņojumu valsts iestādes ir noskaidrojušas, ka daudzi uzņēmēji nemaksā PVN kompetentajām nodokļu iestādēm.
(3)
Pieprasītā pasākuma saturs ir noteikt, ka saistībā ar preces, šajā gadījumā cukura, piegādi par PVN nomaksu atbildīgā persona ir persona, kurai piegādātas preces, nevis piegādātājs.
(4)
Komisija 2013. gada 4. decembrī paziņoja dalībvalstīm, ka tās rīcībā ir visa informācija, ko tā uzskata par vajadzīgu, lai izvērtētu šo pieprasījumu.
(5)
Pamatojoties uz Ungārijas iesniegtiem detalizētiem datiem par krāpšanu, ir skaidri redzams, ka jau 2011. un 2012. gadā šajā nozarē bija ievērojams krāpšanas apmērs.
(6)
Tāpēc tika secināts, ka konstatētā krāpšana nav pēkšņa krāpšana Direktīvas 2006/112/EK 199.b panta izpratnē.
(7)
Tāpēc pieprasītā atkāpe nebūtu jāpiešķir,
IR PIEŅĒMUSI ŠO LĒMUMU.
1. pants
Ungārija nedrīkst ieviest pieprasīto ātrās reaģēšanas mehānisma īpašo pasākumu, atkāpjoties no Direktīvas 2006/112/EK 193. panta.
2. pants
Šis lēmums ir adresēts Ungārijai.
Briselē, 2013. gada 11. decembrī

Labels: 2
11
17
3
18